Okresná prokuratúra Galanta 
Obrancov mieru 2, 924 29 Galanta 1

Sp. zn. : 3 Pv 855/14/2202	Galanta, 30.4.2015
EEČ : 2-17-89-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec maloletého XXXXX, narodený XXXXX, trvale bytom XXXXX, ktorý je zverený do výchovy a opatery matky XXXXX, narodená 13.09.1991, trvale bytom XXXXX zanedbal svoju zákonnú povinnosť prispievať na výživu svojho maloletého syna napriek tomu, že mu táto povinnosť vyplýva zo Zákona o rodine, pričom rozsah vyživovacej povinnosti mu bol určený rozsudkom Okresného súdu v Galante pod spisovou značkou XXXXX zo dňa 11.03.2013, právoplatného dňa 26.03.2013, podľa ktorého je zaviazaný prispievať na výživu svojho syna sumou vo výške 80,- Eur a to vždy do 15-teho dňa toho ktorého mesiaca k rukám matky maloletého, avšak si svoju vyživovaciu povinnosť v mieste svojho trvalého bydliska a všade tam, kde sa zdržiaval neplnil, čím mu za obdobie od mesiaca august roku 2014 do mesiaca október roku 2014 vrátane vznikol dlh na výživnom v celkovej výške 240,- Eur, hoci bol za taký čin odsúdený trestným rozkazom Okresného súdu v Galante pod spisovou značkou XXXXX zo dňa 11.07.2014, právoplatného dňa 05.08.2014,

lebo zanikla trestnosť činu

Odôvodnenie:
Vyšetrovateľ odboru kriminálnej polície Okresného riaditeľstva PZ Galanta uznesením sp. zn. ORP-XXXXX zo dňa 12.12.2014 podľa § 199 ods. 1 Trestného poriadku začal trestné stíhanie vo veci a zároveň podľa § 206 ods. 1 Trestného poriadku vzniesol obvinenie XXXXX za prečin zanedbania povinnej výživy podľa § 207 ods. 1, ods.3 písm. c/  Trestného zákona, ktorého sa mal obvinený dopustiť na tom skutkovom základe, ako je uvedené vo výrokovej časti tohto uznesenia. 

	Dôkazmi zadováženými v priebehu prípravného konania bolo preukázané spáchanie skutku, a to jednak priznaním sa obvineného, ktorý počas výsluchu dňa 22.01.2015   uviedol, že si je vedomý toho, že má povinnosť platiť na svojho syna XXXXX, nar. XXXXX výživné tak ako je uvedené v rozsudku Okresného súdu v Galante, č.k. XXXXX zo dňa 11.03.2013, právoplatného dňom 26.03.2013, teda 80,- Eur vždy do 15-teho dňa toho ktorého mesiaca, ale nemal peniaze, aby platil výživné. Uviedol, že od mesiaca august 2014 až do dňa výsluchu neplatil výživné a tým mu vznikol dlh na výživnom vo výške 480,- Eur. Výživné neplatí z dôvodu nedostatku finančných prostriedkov. 

Z výpovede svedkyne - poškodenej XXXXX vyplýva, že otec jej syna XXXXX si riadne nesplnil jeho vyživovaciu povinnosť od mesiaca august 2014. Súčasne uviedla, že riadnym neplnením vyživovacej povinnosti netrpel jej syn hmotnou núdzou.  

Dňa 17.04.2015 sa dostavil XXXXX predložil na Okresnej prokuratúre v Galante za prítomnosti obhajcu poškodenej poštový poukaz podacie číslo 2104 zo dňa 17.04.2015 potvrdzujúci uhradenie sumy vo výške 720,- Eur XXXXX, XXXXX, teda celej výšky zaostalého výživného od mesiaca august 2014 do apríla 2015. 

 	Podľa § 215 ods. 1 písm. h) Trestného poriadku prokurátor zastaví trestné stíhanie, ak zanikla trestnosť činu.

Podľa § 86 ods. 1 písm. a) Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
  
	Z uvedených skutočností teda vyplýva, že obvinený svojím konaním splnil podmienky  uvedené v ustanovení § 86 ods.1 písm. a) Trestného zákona o účinnej ľútosti pri trestnom čine zanedbania povinnej výživy podľa § 207 Trestného zákona.
	Z vyššie uvedených dôvodov som preto rozhodla tak, ako je to uvedené vo výrokovej často tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Barbara Eliašová, LL.M
prokurátorka